Vantaan oikeusaputoimisto
Talvikkitie 37
01300 Vantaa

OIKEUSMINISTERIÖ
LAINVALMISTELUOSASTO
PL 25
00023 VALTIONEUVOSTO

ASIA	Lausunto edunvalvojien valvontaa käsittelevän työryhmämietinnön johdosta

1. Tilikauden pituudesta

Vantaan oikeusaputoimistossa on tällä hetkellä noin 1/10 päämiehistä sellaisia, joiden osalta maistraatti on päättänyt siirtyä kaksivuotisiin tilikausiin. Kokemuksemme kaksivuotisista tilikausista ovat ainoastaan positiivisia. 

Suurin hyöty meille on tullut siitä, että kaksivuotisilla tilikausilla olemme voineet tasoittaa työmäärää tasaisemmin ympäri vuoden. Olemme keskittyneet ensin yksivuotisten tilien valmistamiseen ja kaksivuotisten tilien ensimmäinen vuosi on jätetty loppuvuoden urakaksi. Alkuvuosi on muutoinkin edunvalvontatoimistossa hyvin kiireistä aikaa, joten työtaakan tasoittaminen on yksikkömme kannalta merkittävä hyöty. Tämän vuoksi kannatamme sitä, että pidennettyjä tilikausia käytettäisiin entistä enemmän. 

2. Määräaikaisselvitykset

Kannatamme sitä, että nelivuotisselvityksiä ei tehtäisi enää niiden päämiesten osalta, joiden edunvalvonnan tarve on pysyvä. Kun nelivuotisselvityksien määrä vähenee, on yleisillä edunvalvojilla enemmän mahdollisuutta perehtyä niihin päämiehiin, joiden osalta on mahdollista, että edunvalvontaa ei jossain vaiheessa enää tarvittaisi.

3. Omaisuuden luovuttaminen

Vantaan kaupungin aikana edunvalvontatoimistossamme omaisuus luovutettiin vain kaikkien osakkaiden valtakirjat esittäneelle pesän osakkaalle. Tällöin luovutus tehtiin vasta perunkirjoituksen jälkeen, jotta täydellinen sukuselvitys oli käytössä. 

Vantaan oikeusaputoimistossa yksikössämme on ollut tapana lähettää muille tiedossa oleville osakkaille kirje ennen omaisuuden luovutusta. Valtakirjoja tai täydellistä sukuselvitystä ei ole enää vaadittu. Siten esitetty lakimuutos vastaa suurin piirtein yksikkömme käytäntöä.

Jotta kirjeen lähettämisellä turvattaisiin kaikkien muiden osakkaiden asema, pitäisi sukuselvitys olla täydellinen. Yksikössämme on tällä hetkellä noin 825 päämiestä, joten sukuselvitysten hankkiminen kaikista päämiehistä on melkoinen työtaakka. Nykyisellä virkamäärällä ei ole mahdollista lisätä henkilökuntamme työmäärää. Sukuselvitysten tilaaminen on helppoa, mikäli sukuselvitys tilataan maistraattien sukuselvityspalvelusta, mutta silloin se lisää toisen viranomaisen työmäärää ja maksaa päämiehelle enemmän.

Olemme yksikössämme myös miettineet sitä, miten katetaan kustannukset sukuselvitysten hankkimisesta. Varakkaiden päämiesten osalta sukuselvitys on helppo tilata päämiehen varoilla. Suurella osalla päämiehiä on kuitenkin melko vähän likvidejä varoja ja tuntuu väärältä käyttää heidän pieniä varojaan siihen, että edunvalvoja voi jo ennen kuolemaa varautua omaisuuden luovutukseen. 

4. Yleisen edunvalvojan esteellisyys

Arjessa syntyy usein tilanteita, joissa kahden eri päämiehen edut ovat ristiriidassa. Tällainen tilanne on tavallinen esimerkiksi, kun aviopari on edunvalvonnan asiakkaana. Vähävaraisten pariskuntien osalta joudutaan liki jatkuvasti harkitsemaan sitä, milloin puolison pitäisi elatusvelvollisuuden johdosta maksaa toisen puolison menoja. Nykysäännöllä ei ole juuri mitään muuta mahdollisuutta kuin siirtää toinen puolisoista toisen oikeusaputoimiston asiakkaaksi. Tämä lisää työmäärää ja hankaloittaa päämiesten asiointia. Tällaisissa jokapäiväisissä asioissa esteellisyyssäännösten lievittäminen olisi helpotus.

Toisaalta hankalammissa eturistiriitatilanteissa asioiden hoitaminen saman toimiston sisällä on vaikeaa ilman, että edunvalvoja rikkoo vaitiolovelvollisuuttaan. Koko toimiston henkilökunnalla on kuitenkin pääsy samoihin atk-tiedostoihin ja kaikilla edunvalvojilla on pääsy toistensa työhuoneisiin ja sitä kautta asiakaskansioihin. Ongelma vähenee, jos edunvalvojat voivat tapauskohtaisesti harkita sen, milloin toimistossa olevat tiedot voisivat vaikuttaa asian käsittelyyn. Tällaisissa tapauksissa pitäisi edelleen voida käyttää sijaisia.

Vantaalla 19.3.2010

VANTAAN OIKEUSAPUTOIMISTO

Riitta Sirkka					Ulla Mänttäri
Julkinen oikeusavustaja			Johtava yleinen edunvalvoja
Johtavan julkisen oikeusavustajan
sijaisena